Cesarhanmun/geonobi-data huggingface dataset:
地名: 寧海 (慶尚道, 都護府)
年: 1472.0

○禮曹啓: "慶尙道觀察使吳伯昌啓本內: ‘晋州居良女得非, 百姓金戒南妻也。 夫得癩疾, 四年不愈, 得非聞人肉可療, 自斫左手第四指, 曝乾作末, 和飮食饋之, 其疾遂愈。 高靈人白孝元, 其父母俱老, 奉養極至, 父寢疾, 侍藥三年, 不離側。 及歿, 負土成墳, 不顧妻子, 廬於墓側, 躬自炊爨, 或乞貸, 以供朝夕之祭。 未幾母歿, 哀毁如一。 寧海居婢仇音方, 年十九, 嫁私奴眞言, 年三十五夫死, 其父哀其寡, 欲奪其志, 仇音方知之, 潛逃于野, 數日不出, 如是者屢, 父終不能奪, 守節不渝。 又不食肉、茹葷, 鄕黨稱服。 淸道人學生李官明, 母爲虎所搏, 官明右手執鐵把, 左手持炬, 登山尋虎, 行七八里, 奪母屍而來, 哀痛擗踊, 里人憐之, 共備棺槨以葬。 昌寧人朴云、朴云山, 船軍朴衆生之子也, 朴云年十四, 云山年八。 一日, 衆生率二兒, 往耕山谷, 至日暮, 衆生爲虎所搏, 朴云持小斧, 云山扶其父不捨, 追至三十步, 叱虎, 呼天大哭, 虎乃棄去。 朴云護其屍, 與虎相對; 云山奔告里人, 共擔其屍至家, 具棺榔以葬。 咸陽人金氏, 水軍金源之女也。 年十六, 適同郡李陽, 陽死, 喪畢, 其舅順義, 憐其年少, 諭以更醮, 金氏以死自誓, 獨與母居。 同邑呂自勤聞其美, 欲娶以爲妾, 盛僕從襲其家, 必欲得之。 金從北牖出, 至夫墳, 披草而宿, 號哭曰: ‘良人有知? 何不携我俱亡?’ 自勤知不可强, 遂還。 後有朴德龍者亦欲爲妻, 往求焉, 金奮罵毅然, 不可干。 金避德龍, 移居兄家, 德龍復往求焉, 其兄曰: ‘人多慕汝, 汝必不免。 與 其貧窶而孀居, 孰若從之爲愈?’ 金太息悲泣。 母懼其死, 常守之, 是夜, 母稍懈, 金已經於屋梁矣。 學生朴由孝家貧, 養親甘旨無缺。 父歿七日, 餰粥不入口, 廬于墓側, 躬自炊飪, 朝夕朔望之需, 不取辨於諸弟。 諸弟有欲助者, 輒却之曰: ‘幸忝長嗣, 敢煩弟、妹乎?’ 居二年, 其母疾篤, 迎置齋廬, 奉藥餌, 疾轉劇, 由孝取其糞嘗之, 味甛益, 憂懼不自勝。 母歿, 合窆父塋, 居廬五年。 生員表沿沫, 平生篤學力行, 丁母憂哀毁踰制, 小祥始蔬食, 居廬三年, 不飮酒、不見齒, 夜不解帶, 塋域之外, 足不一躡焉。 治喪事, 一依朱文公
              《家禮》, 鄕里化之, 有廢佛齋者。 服闋, 會兄弟, 分遺財, 臧獲之少壯者, 諸兄皆欲自占, 沿沫嗚咽流涕曰: ‘慈氏平時, 此奴婢俱屬意於少妹, 靈爽如在, 其忍背諸?’ 遂取其老弱者, 先隷於己, 諸兄慙赧, 莫敢駁焉。 鄕人有識者皆曰: ‘表子之行, 無愧薛包。’ 昌寧人鄭氏, 年二十, 嫁司醞直長郭崇儀居京。 崇儀死, 鄭氏輿柩還葬鄕里, 遂作室墓傍, 日夜哀慟, 朝夕親奠, 終始如一。 喪畢, 事舅姑, 未嘗或怠, 疾病、憂患, 暫不離側。 夫亡十年, 不食肉, 不輟 朔望之祭。 臣等參詳《大典》勸奬條云: ‘孝友、節義特異者, 賞職、或賞物; 尤異者旌門、復戶。’ 得非、仇音方、李官明、朴云、云山、郭崇儀妻鄭氏, 行義卓異, 請令所在官, 復戶、旌門; 李陽妻金氏, 貞烈特異, 請令所在官, 致奠、旌門; 白孝元、朴由孝、表沿沫, 孝行可嘉, 請令吏、兵曹, 隨才擢用, 以示勸奬。" 從之。 又特賜朴云、云山米、豆幷十碩。
地名: 寧海 (慶尚道, 都護府)
年: 1474.0

○傳旨刑曹: "放典獄廳直定役李仁春、律學廳直定役孟有才ㆍ韓內隱山ㆍ朴得金ㆍ朴乙生ㆍ崔豆乙萬ㆍ金自新ㆍ金今同ㆍ仁萬ㆍ姜自山ㆍ宋云山ㆍ趙巨乙吾未ㆍ金今音勿ㆍ全未同ㆍ全珍ㆍ李元吉ㆍ張赤擧烟ㆍ金守山ㆍ孔哲山ㆍ金義ㆍ孔石伊ㆍ朱山ㆍ李莫同、藥房徒年定役金貴全、刑曹皂隷定役韓承重、驪州充軍洪今生、月串充軍李仲山、井浦充軍北間ㆍ白山ㆍ金敬、 坡州徒年定役李叔武ㆍ李次仲、漣川徒年定役任址、坡州充軍崔山、海州永屬僧學空、鳳山充軍姜牛叱ㆍ同徒年定役宋自貞ㆍ付處田吉甫、瓮津充軍李祐、信川充軍金尙勇ㆍ羅叔明、吾叉浦充軍金南守ㆍ徐孟孫ㆍ金致和ㆍ金誌、遂安充軍韓孝順、長淵徒年定役張末生、龍媒梁充軍李同ㆍ李末同、許沙浦充軍金孝榮ㆍ金孝元、瑞興充軍崔植、廣巖梁充軍金孝民ㆍ金上佐、黃州充軍李永山、海州充軍崔莫同ㆍ金尙、江陵烽火干定役安好之、昌城流金仲珍、渭源充軍田萬ㆍ官奴定屬李春今ㆍ定役李守知、肅川定役朴山、中和定屬金巨勿ㆍ宋石柱、龍川定役婢召史、義州定役金嚴同ㆍ金莫同ㆍ黃有丁ㆍ李卵同ㆍ定屬石山、熙川流朴波迴、龍崗定役吳敏正ㆍ僧義公、龜城充軍方玉仇知、寧邊充軍金義文ㆍ李自義ㆍ得夫ㆍ權永通ㆍ金丁ㆍ全以善ㆍ付處李念佛、江界流小莫同、鐵山充軍崔仲文、蔚山充軍朴元進、唐津充軍鄭仁和、昆陽充軍僧學官、寧海充軍文玉同ㆍ朴永山ㆍ李善同ㆍ郭石同ㆍ李壽生、咸昌定役行眞僧戒守、長鬐充軍姜處賓、泗川充軍金自溫、丑山浦充軍朴潤德、固城流今音同、珍島流琴永、泰仁充軍姜自延、突山浦充軍白宗、扶安永屬良女繼石、珍島永屬今音同、萬頃永屬婢永非、黔毛浦充軍崔閏正、羣山浦充軍金同叱三、旌義定役韓仇叱金ㆍ韓恠祿ㆍ韓恠中、康津流金鼎鉉、永興定役嚴守明、穩城定役朴春生ㆍ韓永實ㆍ姜乙巳ㆍ朴德金ㆍ申自平ㆍ崔田己ㆍ朴元忠。"
地名: 寧海 (慶尚道, 都護府)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 寧海 (慶尚道, 都護府)
年: 1628.0

○慶尙監司金時讓馳啓曰: "寧海軍士秦弘立、私奴山龍等, 力擧三十斗, 受禁軍免役帖文云。 雖有膂力, 初無功勞。 私賤免役, 乃是莫重之賞, 而如是輕施, 則有功勞者, 不無解體之心。 請令廟堂, 商量處置。" 事下備局。
地名: 寧海 (慶尚道, 都護府)
年: 1637.0

○忠淸監司鄭太和馳啓曰: "水使奇宗獻, 貪鄙日甚, 在任五箇月, 盜用米五百餘石、綿布一百六十餘匹。 且以官船三隻, 私賣於人, 而其一賣於前參議羅萬甲之奴。 請令朝廷,按法處置。" 上命拿問刑訊。 時, 萬甲遭母喪, 居于瑞山, 求買戰船, 宗獻與之。 及是, 事覺被逮, 遂定配于寧海。
地名: 寧海 (慶尚道, 都護府)
年: 1725.0

○義禁府啓, 一鏡子正海、寧海, 遣府都事處絞, 允興、喜雄, 年未滿, 仍前配所, 連坐爲拏事, 命正海、寧海, 減死爲奴。

○禁府啓言, 賊鏡之子, 緣坐爲奴, 罪人正海, 方在南海縣, 寧海方在康津縣, 請發遣都事處絞。 敎曰: "寧海雖曰年滿, 一允臺啓, 戮其兄弟, 非當初酌處之意, 減死絶島爲奴。"

○政院啓請還寢寧海絶島爲奴之命, 依前判付, 亟擧孥戮之典, 不從。 再啓, 又不從。

○三司申前合啓, 不允。 憲府申前啓, 不允。 至疏下五賊之啓, 左議政閔鎭遠曰: "參疏之人, 不無首從之別矣。 殿下若以好生之德, 不欲一時盡誅, 則宜區別而誅之也。" 上曰: "同參其疏, 則其心豈其異同乎?" 副應敎李顯祿曰: "以明火賊言之, 不能獨爲, 亦必結黨作賊。 況逆賊, 豈獨辦之事乎? 彼不忍飢寒之切身, 而爲盜賊者, 猶不容貸, 盡殺乃已。 豈可以一時誅五人爲難, 而屈王章乎?" 上曰: "比喩之言好矣, 予以此而不從耶?" 諫院
                【司諫鄭宅河。】
               申前啓, 不允。 又啓曰: "逆賊緣坐, 乃是不易之典。 賊鏡旣以大逆, 擧孥籍之典, 則獨於寧海, 特加寬貸, 揆以法例, 決無是理。 年限旣滿, 王章至嚴, 請還收寧海減死爲奴之命, 亟令有司處絞。" 不允。
地名: 寧海 (慶尚道, 都護府)
年: 1727.0

○憲府
                【執義姜必慶。】
              申前啓, 又啓請還收時龍刑推定配之命, 仍令王府, 依律處斷。 又啓請寢賊鏡子寧海, 減死爲奴之命, 亟令有司, 依律處絞。 又啓請昌碩及時昌、遇臣妻孥, 竝命設鞫嚴問。 答曰: "不允。"

○寧海府使韓頤朝上疏, 言本邑災荒之狀, 請軍布、還穀, 折半收捧, 射軍、寺奴布物故年久者, 請特爲蕩減, 又請劃給統營之穀, 作爲明春賑資, 上令廟堂稟處。
地名: 寧海 (慶尚道, 都護府)
年: 1749.0

○丁丑/王世子坐時敏堂, 引接大臣、備堂。 領議政金在魯、左議政趙顯命, 皆以講學仰勉, 嘉納之。 在魯以寧海邑還穀虛錄一年條蕩減爲達, 依施。 在魯曰: "戶判以經用苟簡, 請得平安監營錢萬兩, 而監司以記簿前上送, 或似私獻爲嫌, 狀請以 ‘別餉庫已記簿者先送, 而從當充補’, 許施宜矣。" 東宮初命依施, 因兵曹判書金尙魯奏以別餉庫記簿毋得取用, 改令以監營錢上送。 在魯曰: "舊則公、私賤良妻所生從父役, 庚戌新定式從母爲良, 而昨年掌隷院令諸道, 從良者收成冊以報, 以爲許良之地, 而補充隊贖錢, 亦令督捧上送。 補充隊者, 贖良之名也。 奴、良妻所生, 朝家旣令從母爲良, 則墮地之初自爲良人, 初無補充隊之義。 贖錢宜令諸道免徵。" 顯命曰: "隷院堂、郞, 宜罷職。" 依施。 顯命曰: "市民之弊, 誠可矜矣。 前日自備局査考, 則以其市役一年所費, 至累萬兩錢, 民何以仰事俯育乎? 使金尙魯、朴文秀劃卽釐正宜矣。" 依施。 大司諫鄭翬良申前達, 不從。 又達: "請招延山林之士, 使之出入講筵。 又請嚴飭各司, 必行卯酉之法。 又請昨日朝參不進獻納趙重晦罷職不敍, 今日次對不參之大司憲曹命敎罷職。" 幷依施。 掌令任
              申前達, 不從。 又達: "請京外草記, 令備局隨卽回達, 俾勿稽滯, 外方滯獄, 分付道臣, 親査按獄, 卽速處決, 守令之役民妨農者, 申飭道臣, 狀達論罪。" 幷依施。 尙魯以經筵官進曰: "今日乃代理後初接臣僚, 咨訪治道之日。 政法之可以剌論者、紀綱之可以振刷者, 夫豈不多? 而憲臣新達寂寥塞責, 掌令任
              宜遞差。" 工曹判書趙觀彬曰: "經筵官, 於經筵入侍, 因文義論斥臺諫, 古或有之, 而賓對之時以官是經筵, 論及臺閣非古例也。 臺諫罷職, 雖大臣猶不能容易爲之。 今日卽初政, 此等事例, 邸下不可不知矣。" 東宮問大臣, 在魯曰: "古例之如何, 知不得矣。" 顯命曰: "古例臣亦未知, 而如此臺諫, 駁之不足惜矣。" 東宮乃依施之。 是日, 諸臣皆屛伏抑首, 比大朝入侍, 倍加肅穆, 蓋東宮簡默嚴重, 不以色辭假人故也。
地名: 寧海 (慶尚道, 都護府)
年: 1822.0

○禮曹以各式年京外忠、孝、烈、狀報政府, 分等抄啓。 忠臣旌閭秩。
                【京居贈參議李士珪, 丁丑虜亂扈從沁都, 殉節者也。】
              孝子旌閭秩。
                【京居故通德郞兪彦淳, 故郡守鄭維, 故士人李堂九, 故折衝宋奎輝, 開城府故士人秦景舜、梁濟均, 忠原故童蒙洪此奇, 永同故士人金良榘, 藍浦故通德郞李基周, 全州故郡守李汝忠, 扶安故士人金履孝, 迎日故士人金仁學, 三陟故學生洪啓夏, 平壤故參奉金宗澤, 咸興故學生李益孫, 富寧武人鄭彭重, 安邊故士人金彦濟。】
              孝女旌閭秩。
                【京居故學生李維妻金氏, 楚山故士人尹基顯妻金氏。】
              孝婦旌閭秩。
                【溫陽故士人李培夏妻南氏, 江界無役宋泰文妻申姓。】
              烈女旌閭秩。
                【京居故學生尹致準妻林氏, 故學生黃奎鈾妻許氏, 故進士權賚妻李氏, 故僉正李秉淳妻金氏, 故學生朴齊衡妻李氏, 故折衝皮尙一妻尹氏, 故學生林日淳妻尹氏, 故學生趙漢錫妻權氏, 贈參議李士珪妻李氏, 故將仕郞安國均妻李氏, 故折衝金順孫妻金氏, 故吏姜寬得妻方姓, 開城府故士人金履瑞妻梁氏, 故士人玄錫祺妻金氏, 廣州府故學生金致彦妻趙氏, 江華府故劉義泰妻河氏, 木川故通德郞金義淵妻李氏, 淸州故士人李集璜妻李氏, 靑陽故良人李重馥妻金姓, 稷山故良人李士玉妻白姓, 全州故士人宋規煥妻安氏, 玉果故良人金夢愛妻金姓, 錦山故士人朴希默妻金氏, 光州故士人崔弘淳妻申氏, 淸道故士人李宅俊妻郭氏, 蔚山故學生許塾妻李氏, 山淸故士人閔百祿妻盧氏, 河東故士人崔浩妻金氏, 其女兄故士人金尙讃妻金氏, 寧海良人金文在妻私婢一烈, 襄陽故士人鄭用觀妻申氏, 三陟故良人崔明倫妻朴姓, 原州故通德郞朴東肇妻李氏, 洪川故士人許殷洙妻李氏, 長淵故士人金在重妻李氏, 載寧幼學康彛根妻李氏, 平壤故士人張禮維妻李氏, 館軍朴允建妻朱姓, 殷山故士人李再倜妻金氏, 成川故良人李廷沃妻趙姓, 德源故武人南允福妻李氏, 咸興故士人朴尙駱妻金氏。】
              孝子贈職秩。
                【京居故進士金善民, 任㠎。 故通德郞申晧, 開城府故士人金彦璋, 公州故士人閔鎭運, 木川故通德郞金義淵, 〈天〉安故同知李大亨, 淸州故通德郞李尙復, 扶餘故士人黃載謙, 全州故別將金養直, 故士人金亨福, 光州故士人金光儁, 其弟故士人光源, 永川故士人李時復, 淸道故士人李宅俊, 寧越故學生嚴健中, 橫城故幼學申昅, 其弟故同知
                    
                  , 谷山故士人韓錫龜。】
地名: 密陽 (慶尚道, 都護府)
年: 1398.0

○宥誣告人李復陽。 初復陽告於大司成卞仲良曰: "前朝王氏庶孽興道者, 變姓爲黃, 自河陽移密陽。 河陽監務魚淵、密陽府使朴尙絅、判官權簡等, 知而不告, 前持平李申、敎授官崔關等與之交通。" 仲良以聞, 上令臺諫刑曹鞫問。 興道曰: "予初妄姓王, 及王氏滅, 改爲黃。 然予實中樞院副使鄭擢奴李金。 逃役累年, 變此姓名。" 乃召擢見之, 是實。 於是皆宥之, 唯魚淵以有告興道
              王氏者, 不窮問, 杖流之。 刑官以復陽爲誣告請罪, 上曰: "復陽所告雖非實, 然其改姓王爲黃則是矣, 不可以誣告論。"

○道傳字宗之, 號三峯, 安東
              奉化人, 刑部尙書云敬之子。 前朝恭愍庚子, 中成均試, 壬寅, 中同進士, 累遷至通禮門祗(侯)
                〔候〕
              。 丙午, 連喪父母, 廬墓終制。 辛亥, 召拜太常博士。 恭愍親享宗廟, 道傳按圖製樂器。 遷禮儀正郞、藝文應敎, 進成均司藝。 甲寅, 恭愍薨, 乙卯, 殘元使者至境上, 道傳曰: "先王決策事明, 今迎元使不可。 且元使欲加我罪名而赦之, 其可迎乎?" 時宰不聽, 道傳强言之, 見怒貶會津。 甲子, 賀聖節使鄭夢周, 擧爲書狀官赴京, 還拜成均司成。 丁卯, 乞郡爲南陽府使。 戊辰, 上當國, 召拜大司成, 屢獻計, 陞密直提學、知貢擧。 爲十學都提調, 敎詳明太一諸算法, 移藝文提學, 作《胗脈圖訣
                  〔診脈圖訣〕
                》。 己巳, 與趙浚等, 請革私田。 恭讓立, 陞三司右使, 以中興功臣封忠義君。 庚午, 陞政堂文學。 尹彛、李初誣罔之獄作, 道傳力主其議, 鄭夢周言於上, 寢之。 道傳以計稟使如京。 辛未, 上言刑賞得失, 恭讓不能容, 貶羅州。 壬申, 召還, 與南誾等定計推戴。 上卽位, 策勳爲一等, 加門下侍郞贊成事、兼判尙瑞。 又以計稟使如京, 陞判三司事、兼判三軍府事。 爲三道都統使, 作《陣圖》、《蒐狩圖》、《經國典》、《經濟文鑑》。 又作樂歌, 有《夢金尺》、《受寶籙》、《文德》、《納氏》、《靖東方》等曲。 與鄭摠等, 修撰《高麗國史》。 封奉化伯, 階特進崇祿。 丙子, 同知貢擧, 始用初場講經之法。 丁丑, 宣撫東北面, 定州郡名, 築孔州城。 戊寅春, 還, 上迎勞以厚。 道傳天資聰敏, 自幼好學, 博覽群書, 議論該洽, 常以訓後生闢異端爲己任。 嘗窮居偃仰, 自謂有文武才。 從上至東北面, 道傳見號令明肅、卒伍整齊, 進而密言曰: "美哉此軍, 何事不可濟?" 上曰: "何謂也?" 道傳對曰: "謂擊倭寇于東南方耳。" 營前有老松一株, 道傳請留詩松上, 白而書之曰: "蒼茫歲月一株松, 生長靑山幾萬重。 好在他年相見否? 人間俯仰便陳蹤。" 及開國之際, 往往醉中微誦曰: "不是漢
              高用子房, 子房乃用漢
              高。" 凡可以贊襄者, 靡不謀之, 卒成大業, 誠爲上功。 然以量狹, 多忌且怯, 必欲害其勝己, 報其宿憾, 每勸上殺人立威, 上皆不聽。 所撰《高麗史》, 恭愍以後筆削, 多不以實, 識者非之。 初道傳師事韓山
              李穡, 與烏川
              鄭夢周、星山
              李崇仁爲友, 情好實深。 後欲納交趙浚, 讒毁三人, 以成仇怨。 又以外祖禹延妻父金戩, 嘗爲僧, 潛奸奴樹伊妻, 生一女, 是爲道傳外祖母。 禹玄寶子孫以戩姻族, 熟聞其說。 道傳當初除拜, 告身淹滯, 謂爲玄寶子孫, 揚說使然, 積其憤怨。 及其得志, 必欲陷玄寶一門, 釀成其罪, 陰嗾居正等, 殺其三子及崇仁等伍人。 乃與南誾等, 欲挾幼孼, 恣行己志, 謀害宗親, 身與三子, 俱及於死。 誾, 晋州
              宜寧人, 檢校侍中乙蕃之子。 恭愍甲寅, 中成均試, 僞朝庚申, 拜社稷壇直。 乙丑, 倭寇作耗三陟郡, 城小且危, 難其守, 誾自薦以行。 旣到郡, 寇猝至, 誾開城門, 率十餘騎突出擊之, 寇敗走。 事聞, 以司僕正召還。 戊辰, 從上至威化島, 與趙仁沃等, 獻回軍之議, 且密謀推戴, 以上嚴謹, 不敢發言。 旣還, 密言於殿下, 殿下戒以勿言。 己巳, 拜鷹揚軍上護軍、兼軍簿判書, 庚午, 陞密直副使。 壬申, 恭讓信讒疑忌, 事且不測, 殿下乃召誾, 令與素歸心者, 密議推戴。 及上卽位, 拜判中樞院事, 賜奮義佐命開國功臣之號。 累遷至參贊門下府事、兼判尙瑞寺事、右軍節制使。 丁丑, 封宜城君。 誾性豪邁無檢束, 自幼好奇計, 開國之際, 功在上列。 然以不學識闇, 贊成康氏奪嫡之計, 遂與道傳等, 圖擅國柄, 欲去宗親, 卒及於禍, 年四十五。 子四, 景壽、景祐、景福、景祉。 孝生, 順天
              富有人, 知錦州
              仁立之子。 僞朝庚申, 中成均試。 癸亥, 登乙科第二人, 由堂後積官至掌令。 以世居全州, 素歸心於上, 得與開國功臣之列。 自中丞出按慶尙, 陞中樞院副使。 又爲慶尙道都觀察使, 制造兵器, 人稱精巧。 官至藝文館大提學、富城君。 年五十。 子道源。 葳, 密陽人。 初仕恭愍, 以至僞朝, 歷仕中外, 見稱才能。 金海、晋州、雞林、永興, 皆其所歷。 屢擊倭寇, 國家知有將略, 累遷至密直副使。 出鎭合浦, 領舟師攻破對馬島。 及上卽位, 朴仲質等在逮辭及, 臺諫連章請置極刑, 上營救俾全。 陞參贊門下府事, 命典禁軍。 至是, 諸王子召之, 率甲士出闕門遲回, 以至於死。 子耆。 曼殊, 文化人, 右副代言總子。 恭愍朝, 爲寶馬陪行首, 癸卯, 拜將軍, 累遷至密直副使。 丁巳, 從上豐海道, 擊倭寇, 戊辰, 從上至威化島, 與議回軍, 拜知門下, 稱爲回軍功臣。 庚午, 拜門下評理, 辛未, 兼鷹揚軍上護軍。 及上卽位, 稱爲原從功臣, 拜商議門下府事。 及是, 率其子源之至, 罔知進退, 皆及於死。 子三人, 長卽源之, 次隱之、衍之。
地名: 密陽 (慶尚道, 都護府)
年: 1401.0

○以趙浚爲判門下府事, 李舒贊成事, 郭樞藝文館太學士, 鄭矩藝文館學士, 李至政堂文學。 大司憲金若采、中丞全順, 仍除本職, 其餘臺官皆補外。 柳斗明
              密陽府使, 李灌知襄州事, 安從約
              黃州判官, 許稠
              完山判官。 初, 稠爲司憲雜端, 罷仕夜歸, 有鷹坊人十數騎, 臂鷹過行, 稠令所由, 執其奴, 囚于典獄。 鷹人以聞, 命召稠。 稠率吏七人入闕門, 把門甲士止之, 只令一吏隨入。 上問稠曰: "囚鷹人奴, 久不放, 何也?" 稠對曰: "所司常奉命而行, 此輩埋沒所司, 故囚其奴。 近無齊坐, 臣適有疾不仕, 故未放。" 稠又囚門者奴, 累日不放, 上聞之, 命巡軍囚稠奴十口。 中丞全順啓曰: "臺員常奉王命, 故辟道而行, 所以尊王命也。 今鷹人騎馬過行, 門者執退從吏, 豈尊王命之道乎? 稠之振綱, 所以尊王命也, 請放稠奴。" 上曰: "鷹人, 將予所授牌者也。 門者禁其出入之煩, 乃其職也。 且予見中國之制, 雖公卿不得多率人入闕門。 卿等以爲鷹人、門者埋沒所司, 予以爲卿等埋沒寡人也。 又古法, 臺省員有失, 則雖同僚輒劾之, 今則不然, 反以予爲非可乎? 所囚稠之奴, 當終月不放矣。" 順退, 侍史柳斗明ㆍ李灌、雜端安從約等, 劾大司憲金若采、中丞全順。 上疏, 略曰:
地名: 密陽 (慶尚道, 都護府)
年: 1410.0

○罷刑曹判書咸傅霖職。 流正郞金自西于淸州, 梁允寬于谷城, 佐郞李孟畛于原州。 且杖檢律裵爚等, 皆坐誤請藝文館提學卞季良之罪也。 初, 季良姊朴冲彦之妻, 與奴奸, 誣告其夫謀反, 反坐誅死。 有女曰小婢, 淫縱類其母, 嫁密陽人仇宜德。 別軍金仁德奸焉, 宜德不能制, 季良醜之, 使族人梁勝智執送于鄕, 歸之宜德, 小婢不從。 使勝智撻之, 勝智幽之于家, 小婢自縊而死。 刑曹以威力制縛律, 杖勝智七十, 謂季良爲主謀, 啓請其罪。 季良上封以陳刑曹照律失當, 上謂承政院曰: "實封不可示人, 爾等可召季良, 備問實封之意。" 於是, 季良詣闕啓曰: "律云: ‘尊長歐卑幼, 非折傷勿論。 尊長 若同堂伯·叔父, 姑若母舅·母姨之類。’ 註曰: ‘母舅, 是母之兄弟。’ 檢律不此之顧, 唯以非同姓之故, 以凡人威力制縛人論, 其非一也。 雖以凡人照律, 若歐人折傷, 則首謀者杖七十; 下手者杖八十。 其女雖死, 是自縊, 非歐打致死也。 以臣爲首, 其非二也。 若曰異姓三寸叔, 於姪女無服, 則姪女之於異姓三寸叔, 有小功服, 豈曰無服之親乎? 律止於臣身則已矣, 若後日如此比律, 則無知之人, 何以自明?"
地名: 密陽 (慶尚道, 都護府)
年: 1412.0

○至丁亥二月, 司憲府司諫院刑曹啓曰: "臣等詳鞫朴抵生之獄, 抵生初以波獨爲妾, 其父忱中而犯奸。 及忱之歿, 抵生復以爲妾, 父子共奸, 情狀明白。 若郭氏則揚說閨門之醜, 以著其夫之惡, 波獨則甘爲父子之妾而不拒。 伏望一一依律論罪。" 命各減一等, 抵生杖一百, 流三千里; 郭氏杖九十, 徒二年半; 波獨杖一百, 餘罪收贖。 於是, 抵生之子擊鼓以聞曰: "臣父雖不得自明, 然累經大宥, 罪可得免。" 下議政府擬議。 議政府六曹啓曰: "按律, 奸祖父之妾斬。 抵生之罪, 當服此刑。 人倫大變, 不宜宥。" 上曰: "是婢本抵生之妾, 其父行奸, 而是婢不以實告其父, 後抵生再奸, 亦不以父故告其子。 今直以爲奸父妾而斬, 其於罪疑惟輕之義何如? 其更議以聞。" 又召三省長官曰: "朴抵生, 罪固當死, 然不取自服之招而置於法, 無乃有嫌乎?" 刑曹判書金希善啓曰: "辭證明白, 無可疑者。 若抵生則旣知律當死, 豈肯自納決招乎? 願依律論罪。" 抵生之弟剛生、信生, 投牒于議政府, 訴三省誤決兄罪。 三省以剛生等飾辭妄告, 埋沒所司, 遣吏守直二人及郭氏之家。 上召三省掌務問曰: "爾等何以郭氏爲揚夫之惡?" 對曰: "欲害義子, 而終露夫惡。" 上曰: "郭氏本欲罪義子耳, 初不爲揚夫惡也。" 又曰: "剛生、信生之罪何如?" 對曰: "抵生之罪, 鞫問數年, 剛生等未有一言, 及今已斷, 乃稱誤決, 豈其情乎?" 上曰: "前此兄罪未決, 猶可緩也, 今處以死罪, 兄弟之情, 豈度事之是非, 然後辨明乎?" (今)
                〔令〕
              皆釋之。 旣而, 抵生自獄中逃, 變名爲生員朴義, 至密陽郡, 復與前彦陽監務張孝禮爭財産。 知郡事禹均, 覺而詰之, 抵生自言: "去年秋在逃時, 刑曹徵布二百四十匹, 吾死罪已贖矣。" 觀察使捕以聞。 司憲府上言: "朴抵生不改前心, 變名爭利, 依律施行, 以正無父內亂之罪。" 從之。 旣而, 抵生復從獄中逃, 經宥旨乃出。 攸司又欲治罪, 以經宥免大辟, 付處于蔚州。 又逃匿于金化縣, 與縣人爭田, 恣行不義。 縣人之妻, 奔告于憲司, 移文拘執, 抵生自殺。
地名: 密陽 (慶尚道, 都護府)
年: 1413.0

○己卯/恭安府尹致仕唐誠卒。 誠, 浙江
              明州人。 元季, 避兵東來, 初爲征東行省(椽)
                〔掾〕
              史, 行省罷, 以中郞將爲司平巡衛府評事。 通曉律令, 遇事敢言。 時, 當國者惡成石璘不附己, 誣以罪下獄, 掖兵馬都統使崔瑩, 將置極刑, 誠言罪不至死, 瑩不聽。 誠固爭不能得, 遂取律文投地, 謂瑩曰: "都統先律文而生乎? 抑律文先都統而出乎? 都統乃何以一己之見, 而捨律文乎?" 瑩以誠(徑)
                〔勁〕
              直不怒, 我太祖亦營救石璘, 乃得減死。 累官至判典農寺事, 代李元弼掌事大吏文。 及太祖卽位, 歷戶禮刑工四曹典書。 (常)
                〔嘗〕
              訟奴婢于辨定都監, 不勝, 揚言于朝曰: "今此都監, 非辨定, 乃不定也。" 坐此免官。 未幾, 以檢校判漢城府事, 提調文書應奉司。 歲辛巳, 上旣受誥命, 誠面啓曰: "向者國銜稱權署國事, 今只稱國王, 名正辭簡, 甚好。" 因伏地請曰: "小臣頭銜, 亦欲除檢校二字。" 上笑, 改除開城副留後, 再遷恭安府尹。 己丑, 以本官致仕, 命給全俸終身。 誠性勤謹, 年踰七十, 精力不衰, 凡遇事大文字, 必親審覆, 鮮有差誤, 上委信之, 賜鄕密陽。 卒年七十七。 上悼甚, 遣中官以弔, 賜賻米豆各四十石、紙百五十卷, 給棺槨, 賜祭, 中宮亦賜祭。 石璘以詩哭之曰: "學兼文吏兩精强, 有益東邦孰可方! 都統律文先後語, 此生難報死難忘。"
地名: 密陽 (慶尚道, 都護府)
年: 1429.0

○刑曹啓: "密陽人私奴介龍殺其棄妻夫長守, 律該處斬。 利川人朴吉, 謀殺人未成, 律該處絞。" 從之。
地名: 密陽 (慶尚道, 都護府)
年: 1430.0

○癸巳/判右軍府事卞季良卒。 季良字巨卿, 號春亭, 密陽府人, 玉蘭之子。 自幼聰明, 四歲誦古詩對句, 六歲始綴句, 十四中進士試, 十五中生員試, 十七登第, 補典校注簿, 累遷司憲侍史, 歷成均樂正、直藝文館、司宰少監兼藝文應敎、藝文直提學。 丁亥重試, 擢乙科第一人, 特拜禮曹右參議, 己丑, 進藝文館提學。 乙未, 大旱, 上甚憂之, 季良上言: "本國祭天, 雖云非禮, 事旣迫切, 請禱圓壇。" 卽命季良製文以祭之。 丁酉, 拜藝文大提學, 明年, 轉禮曹判書, 尋遷議政府參贊。 又明年, 倭奴侵我南鄙, 多殺掠, 太宗取季良之言, 議征討。 丙午, 判右軍都摠制府事, 至是卒, 年六十二。 訃聞, 輟朝三日, 命攸司致祭賜賻及棺, 東宮亦賻米豆幷三十石。 諡文肅, 學勤好問文, 執心決斷肅。 季良典文衡幾二十年, 事大交隣詞命, 多出其手。 掌試取士, 一以至公, 盡革前朝冒濫之習。 論事決疑, 往往出人意表, 然以主文大臣, 貪生畏死, 事神事佛, 至於拜天, 靡所不爲, 識者譏之。 初娶鐵原府使權緫之女, 去之, 又娶吳氏, 死, 又娶李村女, 數月而去之, 又娶都摠制使朴彦忠之女, 以有妻娶妻, 爲攸司所劾, 竟無子。 婢妾子曰英壽。
地名: 密陽 (慶尚道, 都護府)
年: 1441.0

○刑曹啓: "京畿
              果川縣囚私奴桂生等二人謀(敎)
                〔殺〕
              人, 慶尙道
              密陽府囚私奴石都里蹴殺守令使人, 平安道
              中和囚强盜金仇勿ㆍ金守、忠淸道
              洪州囚强盜白丁金山ㆍ金奉, 請皆依律處斬。 慶尙道
              基川縣囚私奴同三歐殺其妻, 請依律處絞。" 皆從之。
地名: 密陽 (慶尚道, 都護府)
年: 1447.0

○密陽人卞松年才十歲, 以刀刺其主未果, 以父奴爲主所侵故也。 命拿來囚義禁府鞫之。
地名: 密陽 (慶尚道, 都護府)
年: 1451.0

○司憲府啓: "全羅道處置使權孟慶、使船軍鄭雅, 佃其營田, 一日親往, 數以所收不敷, 打傷致死, 今其子田龍狀告。 本府仄聞 ‘孟慶又置農舍于茂珍, 令嬖妾居之, 孟慶頻數往來。’ 請遣臺官覈之。 又聞, 慶尙右道處置使辛晋保, 竊本營兵船二隻, 且前使所備米穀甚多, 晋保不日盡用, 又使人于密陽, 爲求美妾, 節制使辛叔晴, 會晋保校獵, 叔晴忿其所獲不多, 杖所掌鎭撫, 因而致死, 又晋保、叔晴皆靈山人也, 各執本官奴婢, 役使于家。 亦遣臺官, 劾之。" 傳敎承政院曰: "孟慶之事, 情迹已著, 可遣朝官推之。 叔晴、晋保等事, 無乃曖昧乎? 亦可遣朝官乎? 且三人之事, 皆可以風聞擧劾者歟?" 僉曰: "皆是貪汚虐民之事, 固宜風聞擧劾, 宜竝遣朝官推之。" 傳敎憲府, 令竝遣行臺。
地名: 密陽 (慶尚道, 都護府)
年: 1458.0

○丙寅/刑曹據慶尙道觀察使啓本啓: "密陽、金海、昌原等諸邑奴婢, 抄定于新設熊川縣, 右奴婢等居本土往來熊川, 供役爲難。 本縣元居諸司奴婢等, 是公賤, 請抄一百口定屬, 令前給諸色奴婢仍舊安業。" 從之。
地名: 密陽 (慶尚道, 都護府)
年: 1466.0

○傳旨刑曹曰: "前龍宮縣監宋守殷, 決杖一百, 屬官奴。 前陜川郡守權得經、永川郡守申命之、眞寶縣監李質、玄風縣監孫閏生、昌原府使李壽生、密陽府使禹垓, 決杖一百, 收告身。 江華府使禹繼蕃、金城縣監李仁順、高敞縣監蔡申命、盈德縣令金惶、文義縣令趙崝、礪山郡守趙崇智, 收告身。 山陰縣監鄭成良、漆原縣監崔安智、高靈縣監李永蓁、三嘉縣監文碩漢、平壤判官李壽朋、成川府使李惇仁、江陵府使金仲廉、判官李貴華、原州牧使金克己、判官鄭和、醴泉郡守金祗、藍浦縣監吳子善、永春縣監曺尙謙、鎭川縣監裵止訥、懷仁縣監成繼姓、沃川郡守金映璧、全義縣監崔鎭、林川郡守朴輝、咸安郡守柳訓、豐基郡守禹塲、潭陽府使薛晟、河東縣監尹愼德、靑松府使崔尙柔、咸昌縣監權漢生、咸平縣監成繼曾、陰城縣監金淮、旌善郡守朴繼姓、奉化縣監柳暟、果川縣監尹繼智、前全義縣監金嗣源、樂安郡守尹利、淸州牧使黃守正、判官琴以詠、咸陽郡守盧藎卿、前果川縣監任彭孫、包伊浦萬戶鄭愼之、甘浦萬戶庾善言罷職。"
地名: 密陽 (慶尚道, 都護府)
年: 1467.0

○慶尙道體察使曺錫文等啓曰: "臣等觀本道諸鎭置軍便否, 若於晋州鎭, 合泗川鎭軍, 置二旅; 安東、尙州兩鎭, 設節度副使, 置二旅; 迎日鎭, 合寧海鎭, 置二旅; 東萊、熊川兩鎭, 各置三旅; 巨濟、南海兩鎭, 各置二旅; 左右道節度使營, 各置四旅, 則庶幾應援得宜, 兵勢益壯, 實爲長策。 但南海鎭, 環海絶島, 四面受敵, 而常以縣南城峴爲賊路要衝, 悉軍以禦。 官府糧餉兵器, 則皆在城中, 而無一人守之, 殊失措置。 請自今謹烽燧遠斥候, 令軍士盡守城中。" 又啓: "密陽府
              守山堤屯田農夫, 請以本府居諸司奴七十名, 除番上役之。 農牛勿令諸邑分養, 而用屯田之穀, 養於本府。 監考等, 如有盡心農務, 得穀萬石者, 論賞; 其不致意, 所得最少者, 科罪。 又以省峴道察訪, 兼任監之。" 皆從之。
地名: 密陽 (慶尚道, 都護府)
年: 1473.0

○司憲府啓: "密陽囚朴神孫, 奸異姓五寸叔朴漢麟妻貴加伊, 傷風敗俗, 莫甚於此, 不可論以經赦。 請收告身, 極邊充軍, 貴加伊定本道殘邑婢。" 從之。
地名: 密陽 (慶尚道, 都護府)
年: 1476.0

○刑曹三覆啓: "谷城囚白丁趙末生三犯竊盜罪, 律該絞待時, 密陽囚昌原官奴貴同再犯竊盜罪, 依《大典》, 絞待時, 三陟囚良女石非與甲士白士廉ㆍ私奴論山ㆍ石乙仇知謀殺金水山罪, 石非律該斬不待時, 白士廉等絞待時。" 從之。
地名: 密陽 (慶尚道, 都護府)
年: 1481.0

○義禁府啓: "逆賊緣坐人等, 保授族親, 而今已年滿者, 或安置、或定屬于諸邑, 具數錄啓。 逆賊李施愛妾女李非, 珍島官婢定屬。 逆賊李明孝孼三寸姪莫同, 光陽安置。 逆賊李宗讓孼妹舍今, 順天官婢定屬。 逆賊孟順仁妾女巨夫非, 長鬐官婢定屬。 逆賊韓赫女子率非及貴今, 河東官婢定屬。 逆賊張奉子三同, 鎭海官奴定屬。 逆賊李孝純三寸姪竹善, 海南安置。 逆賊金滌子於吾金, 昆陽官奴定屬。 逆賊金成右三寸姪孝孫, 光陽官奴定屬。 逆賊崔自常三寸姪北間, 鎭海安置。 逆賊崔潤孫妾子懷生, 興陽官奴定屬。 逆賊金致溫三寸姪北間, 巨濟安置。 逆賊崔得京子伐應巨, 長鬐官奴定屬。 逆賊嚴興孫女子銀非, 河東官婢定屬。 逆賊趙璧許接人班者孫子石乙山, 咸原站奴定屬。 逆賊趙璧許接人金乞明三寸姪巖回, 咸原站吏定屬。 逆賊李孝宗許接人衆伊子同叱守、金叱同及雙龍女子梅花, 積生站奴婢定屬。 亂臣金昌孫子玉山, 金浦官奴定屬。 亂臣盧敬孫子末同, 長興官奴定屬。 亂臣崔湲子承同, 南平官奴定屬。 亂臣南愈女子命福, 廣州官婢定屬。 亂臣張益之子末同, 醴泉官奴定屬。 亂臣趙順宗三寸姪末孫, 驪州安置。 亂臣李季良三寸姪石乙同, 交河安置。 亂臣辛井保三寸姪玉同, 金海安置。 亂臣卞自義妾女召史, 密陽官婢定屬。 亂臣李仲淳三寸姪末致, 河東安置。" 從之。
地名: 密陽 (慶尚道, 都護府)
年: 1493.0

○忠淸道敬差官鄭叔墀來復命, 仍啓曰: "去己酉年, 臣與奉常主簿盧瑁, 偕往慶尙道, 瑁先臣往密陽, 未幾病死, 臣近日到淸州, 與都事鄭綸相話, 語及瑁死, 綸云: ‘其時瑁醉, 與妓臥, 不知其人割瑁陰莖致死, 密陽府使許混聞之, 令用綿花厚裹屍, 使血不外見, 厚賂瑁帶去奉常書吏及其奴, 戒勿露。’ 臣問曰: ‘此言何從聞之? 綸曰: ‘聞諸連原道察訪權光弼。’ 光弼乃瑁四寸兄也。 臣又見忠州敎授金秀賢問之, 如鄭綸所言。" 傳于承政院曰: "瑁, 奉命使臣, 冤酷如此, 雖經赦宥, 不可不治。 承政院其卽鞫問之。" 乃拿致奉常寺奴古音金問之。 古音金供云: "去己酉年七月, 瑁爲本寺主簿, 以神主木斫伐敬差官往慶尙道, 奴隨行, 到本道醴泉, 記官李世均、豐基日守白山亦隨瑁行, 十一月到密陽府, 留七、八日, 瑁與相地官孫榮往栗林, 府使許混來設酌, 飮終日, 夜二皷而罷, 携妓步行, 至東上房, 府使欲更設酌, 瑁稱身不平, 與妓入房中, 奴設衾枕而退, 翌日將向他邑, 奴持裝橐先行, 纔及五里, 有驛子招還, 奴還謁瑁, 瑁稱頭痛臥房中, 病勢漸苦, 鼻出血不止, 積七、八日而死。" 傳曰: "觀此招辭, 與叔墀所啓頓殊, 其下義禁府鞫之。"
地名: 密陽 (慶尚道, 都護府)
年: 1497.0

○丙寅/御經筵。 侍講官張順孫進講《綱目》, 至(姑藏)
                  〔姑臧〕
                
              長孔奮在職四年, 力行淸潔。 及從融入朝, 諸守令財貨連轂, 惟奮無資, 單車就道。 帝以是賞之, 啓曰: "此光武之尙廉潔也。 凡淸簡者褒之, 貪汚者黜之, 然後人皆砥礪名節矣。" 又至帝嘗出獵, 車駕夜還, 上東門候郅惲拒關不開, 又啓曰: "郅惲以光武夜還爲非, 故拒而不納。 人君好遊畋, 非社稷計也。" 司諫崔溥曰: "人君心術正然後, 賞罰不僭, 賞罰僭則用人顚倒, 天變亦由此而生。 以近日之事觀之, 金孝江重犯大罪, 不痛治以法, 刑罰僭矣。 韓曾以有老親, 辭密陽府使, 吏曹當以近道守令相換, 而授忠翊府都事。 及司憲府論其降敍, 則又遽陞於正, 甚未便。 評事雖曰只掌書記, 若有事變, 則身擐甲冑, 衝冒矢石。 故成宗以柳順汀再授評事, 以其能射御也。 近來評事如李孝文、李云秠、宋誡皆不解射, 豈堪其任? 今選儒將試射者, 將以用於緩急也。 請選儒將中能射御者差遣。 弘文館討論經史, 輔益聖德, 而今或補外不可。" 王曰: "守令親民之職, 必擇賢能, 而後用之。 古云: ‘與我共理者, 其惟良二千石乎!’ 成宗朝間用弘文館員補外, 重其任也。" 溥曰: "帷幄之中, 朝夕論思, 裨益弘多。 有時差遣可也, 不可爲定法。 濟用監副正掌紗羅綾段許多物件, 而其司奴隷, 奸黠尤甚。 韓陟老耄, 出納之際, 其不爲奸人所欺乎? 安邦彦狂悖不識事理, 所掌有金銀器皿, 若不能檢擧, 則必爲人所偸矣。 請以閑官換之。" 王曰: "邦彦有何狂悖事?" 溥曰: "不可枚擧, 飮酒則尤狂。" 王曰: "金銀器皿非邦彦所獨擅也。" 溥曰: "諺云: ‘一人爲盜, 十人不能禁。’ 前此盜竊文昭殿鍮器, 亦足懲也。" 持平郭宗元論啓安該、朴承燧、申從洽事, 且曰: "如以縣監換主簿之類, 猶可單望, 若於陞職則不可。 魯山朝凡注擬, 雖備三望, 吏曹所屬意者, 付黃標以啓, 至今譏其弄權, 不可不戒。" 王曰: "單望已有前例, 非吏曹自爲也。 且任則勿疑, 疑則人君當獨爲之。 且以魯山朝事言之過矣。" 溥曰: "近者以愼敦義爲宣傳官, 外間皆以爲不可。 夫爵者人君亦不得自專, 況吏曹乎? 功臣者之後, 未陞堂上者多, 而不敢上言者, 知官爵之不可妄求。 若衷敎母上言, 固當罪之, 而反陞之未便。" 宗元曰: "其母雖欲上言, 爲子者少有廉恥, 則諫而止之。" 王不答。 特進官崔應賢曰: "臣爲慶州府尹時, 觀水軍防禦措置甚疎。 國家設水軍本意, 欲使萬戶領軍卒, 聚糇糧、具器械, 常在船上, 備不虞也。 我朝自丙子年一寇之後, 昇平百年, 邊塵不驚。 成宗慮倭虜乘其不意, 命築城, 爲避賊之所。 今則萬戶常率軍卒, 長在城內, 兵船空泊於水濱。 虜雖無識, 凶狡有餘。 脫有詐爲漁船, 依于島嶼, 乘間竊發, 縱火焚掠, 則孰能(能)禦之? 且薺浦等處兵船, 與倭船雜泊, 而兵船又不輕利、牢實。" 王曰: "有備無患, 當與大臣商議處置。" 知事李世佐曰: "應賢之言至當。 慶尙右道、全羅左道防禦最緊。 前此(何叔溥)
                  〔河叔溥〕
                
              爲節度使時, 無竊發之害。 若邊將得人, 則萬戶不得偸安城內, 而邊患熄矣。" 應賢又曰: "國家重待倭奴, 彼妄以謂: ‘朝廷畏我。’ 便生驕心。 若邊將處置失宜, 必生大患。" 王顧左右曰: "此意何如?" 領事魚世謙曰: "此至論也。 備禦之策, 令兵曹議啓。" 傳于兵曹曰: "各浦設堡, 備不虞也, 而僉使、萬戶恒在城中, 設有賊變, 則船隻先爲敵人所奪。 且兵船非徒貴於堅緻, 必利於水上, 然後可以制敵。 自今水軍長在船上, 造船必使輕利。 且令水軍節度使常時巡行, 不由陸路可也, 其議以啓。"
地名: 密陽 (慶尚道, 都護府)
年: 1501.0

○甲辰/受常參, 朝啓。 承旨申用漑啓: "密陽囚濟用監婢延今與奸夫宋同, 殺本夫石乙同, 罪凌遲處死, 初覆。" 王曰: "依律。"

○丁巳/受常參, 朝啓。 承旨張順孫啓: "慶尙
              密陽囚濟用監婢延今, 與奸夫宋同殺本夫石同罪, 斬不待時, 三覆。" 王曰: "依律。" 御經筵。
地名: 密陽 (慶尚道, 都護府)
年: 1507.0

○三公及府院君以上禮曹、兵曹堂上, 會議金駿孫書啓倭奴事, 啓曰: "熊川、東萊、蔚山恒居倭人, 越關限者, 人人自相歐詰, 勿禁事及薺浦、釜山兩鎭兵馬酌定事, 令兵曹磨鍊節目。 當初來接倭人, 薺浦則三十戶, 釜山則二十戶, 鹽浦則十戶定約, 而非徒其倭人子孫, 他倭亦多來接, 其徒日繁, 勢將難容, 其元定戶外刷還事, 令禮曹通諭于島主。 密陽國屯田耕種役軍, 除軍士, 許民幷耕事, 令戶曹施行。"

○甲午/臺諫合司啓曰: "旣盡陳其情, 而亦悉聞上敎矣。 上以爲收議, 而不允, 是以臣言爲不當也。 臣等不敢居職, 請亟遞臣等之職。" 獻納朴祥啓曰: "臣以母病相見, 歸光州, 頗聞守令不法。 順天府使李公信貪婪無比, 刑罰刻薄, 又畜樂安官婢於衙內, 請托公行, 作弊多端。 同福縣監李懇, 以田八結, 作一牛, 從名輪駄, 駄價緜布, 一結收一匹, 輪督民間, 用之於官。 南平縣監宋麒孫刻木爲人, 名曰木將校, 用以施令, 一刻稽留, 罰徵緜布、米、太, 性又柔懶, 牽制奸吏。 礪山郡守李元英多率奴婢, 又率成雙子弟, 凡官廳出納之物, 令其子弟監之, 多行不法, 請皆罷職, 以警其餘。 又聞定難功臣金良彦覲親于湖南, 率奴三十餘名, 所經各官, 多般侵虐。 監司令珍原、金溝等倅, 檢擧支供, 不由直路, 橫行各官, 煩擾太甚。 良彦特蒙上恩, 初陞堂上, 所當謹愼, 而驕縱如此, 監司亦委定差使員, 致令作弊, 不得無罪, 請皆推問。" 大司諫南慄啓曰: "密陽府使鄭子芝爲海州判官, 貪汚尤甚, 州人怨之, 播諸詩章, 及爲任崇載從事官, 採紅駿於慶尙道, 囚督列邑人吏, 受賂還放, 以驛馬公然輸家。 爲人如此, 可以堪牧民之任乎? 善山府使李琬, 自盜官物, 載船輸京, 又令其子, 連續轉輸, 嶺南一路, 以琬爲貪汚第一, 延安府使任浩, 盜官物, 載船輸京, 連被告訴, 宜皆罷黜。 高山縣監張翼, 日事飮酒, 不治公務, 亦宜罷黜。" 傳曰: "土田、臧獲、蔭加、永文等事, 皆不允。" 傳于朴祥曰: "所啓守令不法事, 豈盡親見之乎? 若不親見, 聞於一人, 則一人之毁譽, 或未必公也, 見褒貶後, 當推問之, 金良彦事, 推問於監司。" 傳于南慄曰: "獻納則下鄕親聞之, 卿何從而聞乎, 何不公議於僚中, 而獨啓之乎? 黃海道褒貶已來矣, 延安府使居最, 當推問於監司。" 慄啓曰: "臣舊聞此語, 近因論啓大事, 未及議于僚中, 適見朴祥之啓, 臣亦啓之。"
地名: 密陽 (慶尚道, 都護府)
年: 1517.0

○憲府啓曰: "持平表憑, 十月除授, 卽下旨而至今不來。 請遞之。 且聞密陽, 有子弑其父者。 此天地間大變。 請別遣官以推。 內官李坪、姜碩孫等, 司醞署婢千非, 不揀擇擅令入內。 宮闈正位之初, 內外當嚴整而愼之。" 傳曰: "表憑遞之。 子弑其父, 綱常大變, 遣官推之可也。 房子之入內, 多循舊習, 不揀擇以入。 且此疾病家, 非闕內之比, 非予所知也。 雖推其內官, 亦不關係, 勿推。"

○丁未/政院以密陽弑父人推考, 承傳啓之, 傳曰: "此乃綱常大變。 近來子殺其父, 奴殺其主, 以予德化未著而綱常掃地, 有此事矣。"
地名: 密陽 (慶尚道, 都護府)
年: 1518.0

○御晝講。 參贊官申公濟曰: "孝, 乃人道之大本也。 各司奴子選上, 願行三年之喪者, 皆可聽之。 豈可以公賤而不聽行三年之願乎?" 特進官崔淑生曰: "古云: ‘堯、舜之道, 孝悌而已’, 今之工商賤隷, 欲避役而請行三年, 則亦不可聽也。 自古以來, 士大夫、庶人異制, 今亦不可一例聽之也。" 上曰: "孝者, 百行之源。 自上行之, 則下必有甚焉者矣。 古云: ‘求忠臣於孝子之門。’ 三年之喪, 自天子至於庶人, 一也。 豈可逆計其奸僞而不從其情願乎?" 檢討官奇遵曰: "密陽人弑父事, 天地間大變故也。 爲人子者, 所不忍聞。 人主常時遇災變, 則必避殿減膳。 此則天下之極惡, 人道之大變, 自上宜當避殿, 以示驚懼之意也。"
地名: 密陽 (慶尚道, 都護府)
年: 1522.0

○庚辰/命召領中樞府事鄭光弼、領議政金詮、左議政南袞、右議政李惟淸、永昌府院君
              權鈞、
                【鈞, 時兼吏曹判書。】
              左贊成李繼孟、左參贊沈貞、禮曹判書洪淑、漢城府判尹任由謙、右參贊李荇、吏曹參判金謹思、禮曹參判韓效元、漢城府左尹閔祥安、右尹柳湄、 吏曹參議鄭忠樑等, 會賓廳議事。 鄭光弼、金詮、南袞、李惟淸、權鈞、李繼孟、沈貞、李荇、金謹思、鄭忠樑議密陽降號未便事以啓曰。 "朴君孝之獄, 今難更覈, 但密陽, 乃嶺南一大都會, 南方如有事變, 控制左右道形便之地, 莫要於此。 而降號爲縣, 地界分割, 殘弊已甚, 殆不能爲邑, 不可不爲之慮。 且降號已有年, 足以明示懲惡之意。 在 先王朝, 州郡革復, 皆因一時之宜。 今復密陽爲府,擇人以授之,責令蘇復, 允爲便當。" 鄭光弼、金詮、南袞、李惟淸、權鈞、李繼孟、沈貞、李荇、洪淑、韓效元議通使日本事以啓曰: "自祖宗朝, 通使于日本者, 只三次, 而唯申叔舟之行, 得達而還, 宋處儉船敗, 一行盡沒, 李亨元因路梗且病, 不得達對馬島而還。 其時所以遣使者, 皆有所爲事也。 今別無所事, 不必涉海遠遣。 且對馬島自庚午年後, 不無疑阻之意, 恐不肯指示道路, 金世鈞之屍及被虜之女, 理宜推還, 脫或不從, 徒爲虧損國威。 假使從之, 年久朽骨, 難辨眞假, 恐被其誑。 且犯罪倭奴, 多在我土。 一女責還, 彼亦必欲得當, 則我難爲辭, 姑皆停之何如?" 鄭光弼、金詮、南袞、李惟淸、權鈞、李繼孟、沈貞、李荇、任由謙、閔祥安、柳湄議禁斷惡布事以啓曰: "惡布及尺短布禁斷節目, 累次受敎, 非不詳盡, 而市井牟利之徒, 析寡爲多, 販惡貿良, 規以益己害及萬民, 而無所畏忌者, 專由於法之不行也。 《大明律》器用布絹不如法條: ‘凡造器用之物, 不牢固眞實及絹布之屬, 紕薄短狹而賣者, 各笞五十, 其物入官。’ 《大典續錄》內: ‘公私行用緜布升數則五升, 長則三十五尺, 廣則七寸。’ 若此法常行, 安有如是之弊? 今不必別立新條, 不過責諸有司奉行耳。 然積年之弊, 一朝猝禁, 則恐窮民先受其害, 誠如聖慮所軫。 緩立其限以冬初爲定, 限前姑許連尺用之, 限後一依法律施行。 若惡布織造者, 准尺布割截者, 根究摘發, 依庚辰年受敎, 初犯決杖一百, 徒三年, 再犯決杖一百, 全家徙邊, 多積惡布, 斂散資利者, 亦依右例論斷, 永絶根株何如?" 傳曰: "所議之事, 竝依啓。" 仍傳于尹希仁曰: "惡布事, 今以此意, 言于漢城府, 令立限, 報臺諫施行可也。"
地名: 密陽 (慶尚道, 都護府)
年: 1529.0

○丙申/憲府啓曰: "沃溝縣令鄭公弼貪鄙無狀, 瓜期臨迫, 官庫雜物, 蕭然一空, 適以推考未遞。 官中用度未得卒辦, 乞于隣邑, 隣邑守令, 鄙其爲人, 不肯與之。 非徒此也, 殘酷尤甚, 濫刑致殺者亦多。 不合守令, 請罷。 引儀朴世擧以孽産, 東班敍用。 壞亂名分, 莫甚於此。 大抵近來名分不嚴, 貴賤無別, 皆由有司拘於人情, 以成弊習也。 吏曹, 前以醫員中, 術業精熟, 功效最著, 特薦敍用事, 報議政府, 政府以不考族係, 幷通顯職爲難。 其中若有內外族係無釁咎, 術業精熟者, 特薦敍用事, 已受敎矣。 朴世擧, 庶孽之人, 不當敍於東班, 而吏曹不啓議政府本意, 任意敍用於東班。 亦爲不可, 請速改正。" 諫院啓曰: "平壤庶尹金光轍, 前爲密陽縣監時, 枉刑殺人, 而被推下等。 其時雖不取服, 亦當懲戒也。 今爲庶尹, 又爲枉刑, 致殺官婢云。 不懲前罪, 再犯邦憲, 至爲不可。 請先罷後推。 金郊察訪申鍾, 前爲扶安縣監時, 亦枉刑殺人, 被推下等。 今纔經年, 卽敍察訪。 金郊則遞來時, 例授五品職。 請速改正。" 傳曰: "鄭公弼事, 以所啓之意觀之, 則至爲非也, 其罪不止於罷也。 監司若見如此之人, 卽當啓聞罷黜, 而懲一戒百事, 頃與大臣言之者數矣。 公弼事, 物論如此, 則監司自當啓罷也。 朴世擧實爲孽産, 則不可敍用於東班。 不知吏曹之意爲何如? 當問于吏曹後答之。 金光轍所爲, 果若如此, 則其罪不止於罷職。 枉刑殺人者, 永不敍用之法, 載在《大典》。 不必先罷, 而奉傳旨推之, 則自有其律。 申鍾事, 果若枉刑殺人, 則不可汲汲敍用也。 但察訪非實職, 乃兼職, 不必遞之。"
地名: 密陽 (慶尚道, 都護府)
年: 1544.0


              
                
                  
                    〔○〕
                  
                
              
              加德島築城使方好義竣事復命。 仍以單子
                【"臣初到熊川
                  加德島, 四面賊路初程。 沒雲臺、絶影島內外及倭人接待釜山浦等處, 遍歷親審。 凡應敵形勢設險防備等事及所聞所見, 幷開錄于左。 一, 加德島四面周廻, 水路六十里, 北邊羊膓串下端至未串枝, 陸路二十五里, 廣或五里, 或十里, 或一里。 山勢周遭, 澗谷峻險, 草木茂盛。 東南面, 則石崖如削, 賊船依泊處。 羊膓串、濶浦、水落浦、大項, 其中關防最緊, 濶浦、水落浦, 石築遮路, 功役不多。 故兵、水使同議, 秋收後以當兩鎭水軍, 隨宜造築事, 議定。 一, 築城軍等, 秋收事迫, 欲夜則拾石, 晝則築城, 故從民願, 晝夜通役, 期限內畢築役。 一, 加德烽燧鷹峯, 臨壓馬島, 山川形狀, 昭然俯見, 倭船出入之狀, 歷歷可數, 故烟臺設築。 又加乙磨峯, 則與安骨浦、熊川、(金端串)
                      〔金丹串〕
                    
                  烽燧相准。 一, 右道南海
                  彌助項、尙州浦、平山浦等鎭堡, 乃全羅道連界之地, 主將水營在巨濟一隅, 相距隔遠, 趁時相救爲難, 請彌助項僉使, 以堂上武臣擇差, 使南海及尙州浦等三堡統屬, 隨其指揮, 整軍馬, 趁時應變。 且令蛇梁、赤梁、唐浦, 竝救援何如? 一, 左道形勢, 左水營在(雲海堡)
                      〔海雲堡〕
                    
                  , 北距東萊五里, 西距釜山浦十五里, 率東萊軍卒, 救釜山及多大浦, 又令梁山、蔚山左兵營, 繼援于後。 一, 右道形勢, 加德島兩鎭在左道喉舌之地, 安骨浦、熊川、薺浦, 作爲關鍵, 知世浦、玉浦、助羅浦, 與加德、天城, 互相救援, 金海、昌原右兵營, 繼援于後。 巨濟, 島嶼與最多, 水使與彌助項僉使, 控制西南, 晋州、昆陽、泗川、河東、固城、鎭海, 繼援于後。 如此節目, 預定防備, 則不但倭奴, 聞見有所警懼, 沿海居民, 海菜生業, 永爲無患。 一, 左道釜山浦, 接待倭奴緊重之地, 僉使須應得宜, 撫禦軍卒, 恩威幷行, 然後軍卒亦蘇復, 至於倭人卜物, 輸轉之時, 無猥濫之弊。 所關非輕, 有威望堂上官擇差, 接待倭人, 言語酬答, 不失其宜, 鎭服其心, 使無驕縱, 何如? 一, 倭館過半頹圮, 於倭使所見, 事體埋沒, 隨便改造。 館外高墻深塹, 拒柴水場, 倍前措置, 以防出入早晩。 諸酋使送接待, 則館舍狹窄, 若使露處, 必懷怨憤, 隨便加築, 何如? 一, 京鄕通事等潛引京商, 接於倭館近處居民之家, 乘隙潛貿。 所貿負重, 物貨輸轉之價, 與倭人分用, 托以倭物, 公然輸轉, 不但民不堪其苦, 倭館近處居民等, 牙保興販之利至重, 故情同骨肉, 至於國家秘密軍機, 亦相敎諭, 至爲痛心。 熊川城底居民, 本無田土, 專以興販倭物資生, 厥類甚多。 若於釜山浦合待倭人, 則必移接于近處, 如前作患, 幷別設事目, 嚴禁何如? 一, 多大浦, 出入諸倭咽喉之地, 城卑軍少, 前於庚午年倭變, 將卒投入東萊, 僅免其禍。 今於賊倭窟穴, 加德島設鎭嚴備, 賊倭若托稱使臣, 依泊沒雲島, 乘其不意, 闌入圍城, 至爲可慮。 右浦鎭將, 以有武才堂上官擇差, 多率軍官, 道內閑良, 幷代稅赴防, 一以防戍本鎭, 一以救援他鎭, 何如? 一, 加德、天城兩鎭, 非但新設絶島, 熊川、金海、梁山、密陽, 許多居民, 海採利重, 漁船日集數百, 靑魚捉得時, 右道沿海各官, 漁船蔽海, 晝夜捕捉, 前此賊倭, 乘便殺掠, 不知其數。 然而居民等貪於漁利, 不畏被殺, 守護之方, 不可不重。 故與兵、水使同議, 道內閑良有武才者, 兩鎭各五十名, 代稅赴防事。"】
              啓曰: "臣往彼地備觀形勢, 以爲平時若能如此, 則防禦不至虛疎, 加德島旣設鎭, 而護守不如是, 恐有後悔, 故隨所聞所見, 而啓聞如(左)
                〔右〕
              。" 且進獻加德島圖形而啓曰: "右道熊川等各鎭, 及左道多大等浦, 與對馬島相對。 聞對馬島形勢於古老人, 其長至於五日程, 其廣半日程, 彼倭發自陶沙只島, 經木島、娚妹嶼, 抵于加德, 木島有井泉, 且可藏船, 故必休憩于此, 過前山浦迤邐, 而入于薺浦。 庚午之變, 倭奴密藏兵船於加德, 不意分擊薺浦、釜山、多大、永登而還。 今築加德, 無藏船處, 故於港口投石, 高與海等, 因於其上, 樹木爲柵, 其內可藏船萬餘隻也。 自加德至熊川, 如漢江者三矣。" 傳曰: "啓意知道。 政府合坐時, 與兵曹、備邊司, 同議以啓。"
地名: 密陽 (慶尚道, 都護府)
年: 1546.0

○壬寅/三公議啓曰: "前日客使接見事, 令臣等議之矣。 客使旣爲進香、陳賀兩禮而來, 且於國恤之內, 旣有接見前例, 今雖接見, 非若宴禮, 甚無妨也。 但近日國事甚多, 後於思政殿接見爲當。 且大王大妃上尊號時玉冊及樂章, 旣已製進, 然臣等取見其文, 辭意不切。 請令鄭士龍、崔演、洪暹, 各製進擇用何如?" 答曰: "皆依啓。" 仍傳曰: "密陽居寺奴毋老上言, 至爲可矜。 外方守令, 濫刑取服, 不無其理。 此乃死罪之事, 遣京官更推何如?" 回啓曰: "死罪不可徒以上言而取實。 旣啓再覆, 將至三覆, 不可容易議處。 請從容審究, 從後以啓。" 答曰: "知道。"